Diari Oficial de la Generalitat Valenciana


Sumari del DOGV 7542, del 08-06-2015 (2015/5362)

ORDE 15/2015, de 6 de maig, del conseller de Presidència i Agricultura, Pesca, Alimentació i Aigua i vicepresident del Consell, per la qual es convoquen subvencions per als centres valencians en l'exterior de la Comunitat Valenciana en l'exercici 2015 i s'aproven les seues bases reguladores.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7542

Data del DOGV
:   08-06-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/5362


Data del document
:   06-05-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 15/2015, de 6 de maig, del conseller de Presidència i Agricultura, Pesca, Alimentació i Aigua i vicepresident del Consell, per la qual es convoquen subvencions per als centres valencians en l'exterior de la Comunitat Valenciana en l'exercici 2015 i s'aproven les seues bases reguladores. [2015/5362]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, en l'article 1 apartat 3 establix que la «Comunitat Valenciana té com a objectiu la consecució de l'autogovern en els termes d'este estatut, reforçar la democràcia i garantir la participació de tots els ciutadans en la realització dels seus fins.»  
  
D'altra banda, l'article 3 de l'Estatut d'Autonomia indica qui gaudix de la condició de valencià i establix, en l'apartat 2, que «els ciutadans espanyols residents a l'estranger que hagen tingut l'últim veïnatge administratiu a la Comunitat Valenciana i acrediten esta condició en el corresponent consolat d'Espanya gaudiran dels drets polítics definits en este estatut». El mateix règim s'aplicarà als seus descendents inscrits com a espanyols, si així ho sol·liciten en la forma que ho determine la llei de l'Estat.  
La Llei 11/2007, de 20 de març, de la Generalitat, de Comunitats de Valencians a l'Exterior, indica, en l'article 6, que són centres valencians a l'exterior «aquelles entitats associatives, fundacionals i altres persones jurídiques sense ànim de lucre, legalment constituïdes en el territori en què es troben establides, amb la denominació que lliurement s'hagen atorgat, que organitzen una comunitat de valencians establida fora de la Comunitat Valenciana i que siguen reconeguts com a tals per la Generalitat», i tenen com a objectiu prioritari «el manteniment dels vincles sentimentals, afectius, socials i culturals amb el poble valencià, així com el foment del coneixement de la seua història, el seu idioma i la seua cultura».  
L'article 8.g de l'esmentada llei establix el dret dels centres valencians a l'exterior a «percebre subvencions i ajudes públiques per a les actuacions que realitzen en compliment de les finalitats determinades en els seus estatuts».  
D'altra banda, la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions establix, en l'article 160 apartat 2 lletra b, que «les persones titulars de les conselleries, tant en l'àmbit dels seus departaments com en el dels organismes públics vinculats o dependents, són els òrgans competents per a: (...) b) Aprovar mitjançant una orde les oportunes bases reguladores de la concessió de les subvencions».  
Així mateix, l'apartat 4 del mateix article 160 establix que «les persones titulars de les conselleries i les que posseïxen la presidència o la direcció dels organismes autònoms i la resta d'entitats de dret públic que en depenguen, seran les competents, en els seus respectius àmbits, per a:  
  
a) L'aprovació del gasto corresponent a les subvencions.  
b) La convocatòria de les subvencions (...) i tot això, així mateix, d'acord amb el que disposa la Llei 38/2003, de 17 de novembre, General de Subvencions i el seu desplegament reglamentari per mitjà del Reial Decret 887/2006, de 21 de juliol.  
Per això, fent ús de les atribucions conferides pel Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat (DOCV 7295, 13.06.2014); pel Decret 89/2014, de 13 de juny, del Consell, pel qual aprova el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua (DOCV 7296, 16.06.2014), i per l'article 28 de la Llei 5/1983, de 30 de desembre, del Consell.  
  
ORDENE  
  
Primer  
Es convoquen subvencions per als centres valencians a l'exterior (CEVEX) de la Comunitat Valenciana i s'aproven les bases per les quals se'n regirà la concessió, que s'inclouen com a annex I d'esta orde. L'import màxim destinat a finançar estes subvencions ascendix a 100.000 - (cent mil euros), a càrrec del capítol IV, línia de subvenció T0600000, del programa 85.24.67.896.75, i a 74.640 - (setanta-quatre mil sis-cents quaranta euros) a càrrec del capítol VII, línia de subvenció T2398000, del programa 72.76.61.789.04, dels Pressupostos de la Generalitat per a l'exercici 2015, d'acord amb les especificacions que es contenen en les bases dotze i quinze de l'annex I que s'adjunta. Els aspectes regulats en esta orde s'aplicaran sense perjuí de totes les normes que regulen el règim jurídic pressupostari de l'Administració de la Generalitat. Si la llei de pressupostos o la normativa aplicable establiren condicions distintes, s'aplicarien les que foren procedents.  
  
  
Segon  
Les ajudes concedides per mitjà d'esta orde estan acollides al règim de minimis establit en el Reglament UE 1407/2013, de la Comissió, de 18 de desembre de 2013 (DOUE L352, 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
En cap cas estes ajudes podran superar l'import màxim total per beneficiari de 200.000 euros, durant un període de tres exercicis fiscals, ni individualment ni com resultat de l'acumulació amb altres ajudes de minimis concedides al mateix beneficiari, de conformitat amb el que establix el Reglament UE 1407/2013, de la Comissió.  
Sense perjuí d'això, serà possible l'acumulació d'un altre tipus d'ajudes per a la mateixa acció subvencionada, llevat que esta acumulació conduïsca a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
  
Tercer  
Esta orde produirà efectes des de l'endemà de la publicació en el Diari Oficial de la Comunitat Valenciana.  
  
Contra el que disposa esta orde, que posa fi a la via administrativa, es pot interposar, potestativament, un recurs de reposició davant del mateix òrgan que l'ha dictada en el termini d'un mes comptador des de l'endemà de la publicació, o bé directament un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC), i els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, tot això sense perjuí que els interessats puguen exercitar qualsevol altre que consideren procedent.  
  
En compliment de l'article 116.2 de la LRJAP-PAC, no pot simultaniejar-se la interposició del recurs potestatiu de reposició amb el recurs contenciós administratiu.  
  
València, 6 de maig de 2015  
  
El conseller de Presidència i   
Agricultura, Pesca, Alimentació i Aigua i   
vicepresident del Consell,  
JOSÉ CÍSCAR BOLUFER  
  
ANNEX I  
Bases de la convocatòria  
  
Disposicions comunes  
  
Primera. Accions objecte de subvenció  
Les subvencions establides estaran destinades a les actuacions següents:  
a) Organització de programes d'assistència social dirigits als emigrants valencians que es troben en situacions de necessitat, organització d'activitats culturals, d'orientació i informació; programes formatius de cultura valenciana i de difusió de la cultura de la Comunitat Valenciana entre col·lectius d'emigrants valencians, i gastos de funcionament dels centres que desenrotllen estes activitats.  
b) Creació, modernització o actualització de les seus i les instal·lacions dels centres valencians a l'exterior de la Comunitat Valenciana, amb especial prioritat a les amortitzacions de capital corresponents a préstecs per a l'adquisició de seus socials dels centres valencians a l'exterior, formalitzats amb anterioritat a la publicació oficial d'esta orde de convocatòria de subvencions.  
  
Segona. Beneficiaris de les subvencions  
Podran ser beneficiaris de les subvencions els centres valencians a l'exterior de la Comunitat Valenciana que hagen sigut reconeguts com a tals per la Generalitat d'acord amb el que establix l'article 7 de la Llei 11/2007, de 20 de març, de la Generalitat, de Comunitats de Valencians a l'Exterior, i l'article 13 del Decret 53/2008, de 18 d'abril, del Consell, pel qual es desplega el que disposa l'esmentada llei.  
  
  
Tercera. Quantia, incompatibilitat i normativa aplicable a les subvencions  
1. Les subvencions seran de quantia variable segons el cost de l'acció que es projecte. Els gastos subvencionables hauran de posseir els requisits previstos en l'article 31 de la Llei 38/2003, de 17 de novembre, General de Subvencions.  
2. Les subvencions convocades per mitjà d'esta convocatòria són incompatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
3. En tot allò no previst en esta orde i en la normativa bàsica i la pròpia d'esta matèria, s'aplicarà la normativa no bàsica de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions i la resta de normativa vigent que se li aplique.  
  
Quarta. Presentació de sol·licituds i termini  
1. Les sol·licituds per a l'obtenció de les subvencions regulades per esta orde hauran de dirigir-se a la Direcció General de Transparència i Participació Ciutadana i es presentaran en el model normalitzat (que figura en l'annex III d'esta orde) en el Registre General de la Conselleria de Presidència i Agricultura, Pesca, Alimentació i Aigua, ubicat al carrer En Bou, número 9, de València (CP 46917), o per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
La sol·licitud també podrà presentar-se per via telemàtica en el portal de la Generalitat (www.gva.es) accedint als apartats «Administració on line»-«Guia Prop».  
Per a poder tramitar electrònicament la sol·licitud, haurà de disposar de certificat digital ja siga de l'entitat, del president de l'entitat o del representant davant de la Conselleria. Tot això de conformitat amb les instruccions previstes en el web de l'Agència de Tecnologia i Certificació Electrònica (ACCV) (www.accv.es).  
2. No podran obtindre la condició de beneficiari els centres en què concórrega alguna de les circumstàncies previstes en els apartats segon i tercer de l'article 13 de la Llei 38/2003, de 17 de novembre, General de Subvencions. A este efecte, el centre sol·licitant ha d'estar al corrent del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, circumstància que ha d'acreditar presentant els corresponents certificats emesos per l'Agència Estatal d'Administració Tributària, la Conselleria d'Hisenda i Administració Pública i la Tresoreria de la Seguretat Social, expressius d'estar al corrent en el compliment de les obligacions fiscals i amb la Seguretat Social, o bé autoritzant l'òrgan que tramita el procediment perquè puga accedir a les dades que consten en les diferents administracions.  
  
Els centres valencians que estiguen ubicats fora d'Espanya podran complir el requisit de l'acreditació d'estar al corrent de les obligacions tributàries i amb la Seguretat Social per mitjà d'una declaració responsable del seu president o representant del fet que l'entitat està exempta d'obligacions tributàries i davant de la Seguretat Social a Espanya.  
La justificació de les entitats de no estar incurses en les prohibicions per a obtindre la condició de beneficiari, contingudes en els apartats segon i tercer de l'article 13 de la Llei 38/2003, de 17 de novembre, General de Subvencions, es realitzarà d'acord amb el que establix l'apartat sèptim de l'article 13 de la Llei 38/2003, de 17 de novembre, General de Subvencions.  
3. Les sol·licituds hauran d'adjuntar, a més de la documentació que per a cada una de les subvencions s'establix concretament en els corresponents apartats d'estes bases, els documents que s'indiquen a continuació:  
a) Memòria descriptiva de les actuacions o els projectes realitzats durant l'exercici 2014 pel centre valencià en l'exterior sol·licitant de la subvenció. La memòria haurà d'incloure documentació gràfica de cada una de les actuacions o projectes realitzats.  
b) Memòria descriptiva de les actuacions o els projectes per als quals se sol·licita la subvenció, amb expressió de les fases i terminis de realització.  
c) Pressupost detallat de les actuacions o projectes per als quals se sol·licita la subvenció per partides o factures proforma.  
d) En el cas d'associacions que presenten sol·licitud de subvencions a la Generalitat per primera vegada o en el cas que les entitats beneficiàries hagen canviat les seues dades bancàries respecte a anteriors exercicis, hauran d'aportar, d'acord amb el que establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat, la documentació següent:  
  
- Model de domiciliació bancària (annex IV), firmat pel representant de l'entitat beneficiària juntament amb els documents vàlids en dret que deixen constància fidedigna de la seua representació.  
- Acreditació de la titularitat del compte bancari, així com del codi IBAN o SWIFT, que s'assenyale en el model de domiciliació bancària.  
  
e) Relació nominal i numerada dels socis que pertanyen a l'entitat, amb expressió del número de document d'identificació d'estos, firmada o autentificada pel seu president, i còpia del llibre de socis, autentificat o rubricat per l'autoritat jurídica competent en el país on tinga la seua seu el centre valencià, en el qual consten les altes i les baixes dels socis.  
  
En el cas que el centre valencià sol·licitant haja presentat l'esmentada documentació davant de la Generalitat en la convocatòria de subvencions de l'exercici anterior, serà suficient la presentació d'una relació nominal i numerada, firmada o autentificada pel seu president, de les altes i baixes de socis produïdes durant l'any transcorregut des de l'anterior convocatòria.  
f) Els sol·licitants que no tinguen la seua residència fiscal en territori espanyol hauran de presentar un certificat de residència fiscal emés per les autoritats competents del seu país de residència.  
g) Declaració responsable (annex V) sobre totes les ajudes que el centre valencià a l'exterior tinguen concedides o sol·licitades per a estes actuacions, així com sobre les ajudes de minimis rebudes durant els dos exercicis fiscals anteriors i durant l'exercici fiscal en curs (declaració a omplir només pels CEVEX d'Espanya i de la resta d'Europa).  
  
4. Els sol·licitants podran executar els projectes a partir de l'1 de gener de 2015, sense esperar que la concessió de les subvencions es produïsca i sense que això prejutge la decisió que finalment s'adopte.  
5. Les sol·licituds es presentaran en el termini de 20 dies hàbils comptador a partir de l'endemà a la publicació d'esta orde en el Diari Oficial de la Comunitat Valenciana.  
  
Quinta. Criteris d'avaluació de les sol·licituds  
La concessió de les subvencions es realitzarà d'acord amb els criteris de valoració que es relacionen en l'annex II d'esta orde.  
  
  
Sexta. Resolució  
1. La Direcció General de Transparència i Participació Ciutadana podrà demanar del sol·licitant l'aportació addicional d'altres documents o dades complementàries que estime necessaris per a resoldre sobre la sol·licitud presentada, observant en este requeriment el que establix l'article 35 lletra f de la Llei 30/1992, de 26 de novembre.  
2. Es delega la competència per a dictar la resolució de concessió o denegació de les subvencions en la persona titular de la direcció general competent en matèria de transparència i participació ciutadana, a proposta d'una comissió avaluadora integrada per dos vocals designats per esta i pel cap del Servici de Transparència i Ciutadania de la Conselleria de Presidència i Agricultura, Pesca, Alimentació i Aigua, que la presidirà.  
Es delega, així mateix, en la persona titular de la direcció general, l'exercici de la competència per a dictar les resolucions i instruccions necessàries per a l'aplicació i interpretació de les bases contingudes en esta orde, la potestat sancionadora en l'àmbit de les subvencions a què fa referència esta convocatòria i la d'incoar procediments de reintegrament i minoració de subvencions i les corresponents resolucions que posen fi a estos.  
3. La Comissió avaluadora se sotmetrà, quant al seu règim de funcionament, al que disposa per als òrgans col·legiats el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La persona titular de la Direcció General de Transparència i Participació Ciutadana, a proposta de la comissió avaluadora, podrà declarar deserta, totalment o parcialment, l'adjudicació de les subvencions convocades, i es reserva la facultat d'interpretar el contingut d'esta orde als efectes d'adjudicació de subvencions.  
  
4. El procediment de concessió serà el de concurrència competitiva. La resolució procedent es dictarà i notificarà en el termini de sis mesos a partir de l'endemà de la publicació en el Diari Oficial de la Comunitat Valenciana de l'orde que aprova estes bases. De conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, una vegada vençut este termini sense que s'haja dictat i notificat resolució expressa, els interessats podran entendre desestimades les seues pretensions per silenci administratiu.  
  
  
Sèptima. Control de les accions  
La Direcció General de Transparència i Participació Ciutadana podrà comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que siguen procedents. Es garantirà, en tot cas, el dret de l'interessat a l'audiència.  
  
Octava. Justificació i pagament de les subvencions concedides  
1. La justificació i el pagament de les subvencions s'efectuarà una vegada executat el projecte o l'activitat en la seua totalitat o en les fases previstes, d'acord amb la sol·licitud presentada i en els termes fixats per a la concessió de la subvenció, i sempre dins del que preveu l'article 30 de la Llei 38/2003, de 17 de novembre, General de Subvencions.  
  
2. Als efectes del que establix el punt anterior, els beneficiaris, una vegada executat el projecte o l'activitat en la seua totalitat o en les fases previstes i, en tot cas, amb anterioritat al 30 d'octubre de 2015, hauran de presentar la documentació següent:  
a) Original i còpia de les factures del gasto efectuat, d'acord amb la normativa vigent. Els originals de les factures seran tornats als remitents una vegada confrontades les còpies corresponents.  
En el cas de les amortitzacions de capital corresponents a préstecs per a l'adquisició o reforma de seus socials, l'acreditació del seu pagament s'efectuarà per mitjà de certificat de l'entitat bancària acreditativa de les amortitzacions de capital efectuades fins a la data de presentació de la justificació de les subvencions.  
b) Memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
c) En el cas d'adquisició de béns immobles, haurà d'aportar-se certificat de taxador independent degudament acreditat i inscrit en el corresponent registre oficial.  
d) En el cas d'obres de rehabilitació el pressupost de les quals siga de quantitat igual o superior a 25.000 euros, estes s'hauran de justificar per mitjà de certificat d'obra.  
e) Certificat del secretari o president del centre sobre la justificació del compliment de la finalitat per a la qual es va concedir la subvenció i l'aplicació dels fons percebuts.  
f) Els centres que presenten justificants en moneda estrangera hauran d'acompanyar igualment un document expedit per una entitat bancària del país d'origen en què se certifique l'equivalència d'esta moneda amb l'euro dins de l'any en curs. En cas de països amb forta devaluació o apreciació de la moneda nacional, es podran presentar certificats d'equivalència mensuals o trimestrals, corresponents al període entre l'1 de gener i el 30 d'octubre de 2015, i aplicar l'esmentat canvi a les factures emeses durant eixe mes o trimestre.  
3. La presentació extemporània de la justificació donarà lloc a deixar sense efecte la concessió, i la presentació extemporània d'una part d'esta donarà lloc a la incoació d'un procediment de minoració de la subvenció per l'import no justificat.  
4. S'autoritza el lliurament d'un percentatge de cada subvenció concedida, en funció de les justificacions que presenten els centres beneficiaris, sense possibilitat d'efectuar cap avanç, segons els percentatges següents:  
a) Per a efectuar el primer lliurament haurà de justificar-se com a mínim el 40 % de la subvenció concedida.  
b) En la justificació següent hauran d'aportar-se justificants per l'import restant de la subvenció concedida.  
D'esta manera, es presentaran com a màxim dos justificacions al llarg de l'exercici, sense perjuí de poder efectuar el lliurament d'una sola vegada quan s'aporten justificants pel total de la subvenció concedida.  
  
Novena. Minoració i reintegrament de la subvenció  
1. L'alteració d'alguna de les característiques del projecte aprovat, així com l'incompliment de les condicions i els terminis establits en la resolució, la no-execució parcial de la inversió, la falta de justificació dels gastos efectivament realitzats i la no-justificació d'estos dins de termini, podran donar lloc a la minoració de la subvenció concedida.  
2. Procedirà el reintegrament de les quantitats percebudes per part del beneficiari i l'exigència de l'interés de demora des del moment del pagament de la subvenció en els casos previstos en l'article 37 de la Llei 38/2003, de 17 de novembre, General de Subvencions, i en el seu desplegament reglamentari en els articles 91 a 93 del Reial Decret 887/2006, de 21 de juliol, i, en tot cas, en els casos següents:  
- Incompliment de la finalitat per a la qual va ser concedida la subvenció.  
- Incompliment de les condicions imposades als beneficiaris amb motiu de la concessió de la subvenció.  
En la tramitació del procediment es garantirà, en tot cas, el dret de l'interessat a l'audiència.  
  
Deu. Obligacions del beneficiari  
1. Són obligacions del beneficiari les establides amb caràcter general en l'article 14 de la Llei 38/2003, de 17 de novembre, General de Subvencions, i, en qualsevol cas:  
- Realitzar l'activitat o adoptar el comportament que fonamenta la concessió de la subvenció.  
- Acreditar davant de l'entitat concedent la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi de la subvenció.  
  
- El sotmetiment a les actuacions de control financer que corresponen a la Intervenció General en relació amb les subvencions i ajudes concedides.  
2. En la difusió de les activitats subvencionades s'haurà de fer constar de manera explícita el suport de la Generalitat a través de la Conselleria de Presidència i Agricultura, Pesca, Alimentació i Aigua. A este efecte hauran d'incorporar en tot el material imprés que es derive de les activitats objecte d'esta orde el logotip de la Conselleria de Presidència i Agricultura, Pesca, Alimentació i Aigua, que serà facilitat als CEVEX beneficiaris per la Direcció General de Transparència i Participació Ciutadana.  
  
Disposicions específiques  
  
1. Subvencions per a les activitats i gastos de funcionament  
  
Onze. Objecte  
L'objecte d'estes subvencions és l'organització de programes d'assistència social per a valencians en situació de necessitat; organització d'activitats culturals d'orientació i informació; els programes formatius i de difusió del valencià entre col·lectius d'emigrants valencians, i els gastos de funcionament dels centres que desenrotllen estes activitats.  
  
  
Dotze. Quantia de les subvencions i criteris d'avaluació  
1. Les subvencions podran arribar fins a l'import total del seu cost, per als programes següents:  
a) Organització de programes d'assistència social, activitats culturals, d'orientació i informació, i cursos de valencià.  
b) Cost dels gastos de funcionament dels centres, com ara gastos de personal, arrendaments, material d'oficina, premsa, revistes, llibres i altres publicacions, comunicacions, subministraments (aigua, electricitat, telèfon, gas, etc.), gastos derivats d'accions formatives o altres gastos corrents.  
2. L'import d'estes subvencions serà finançat a càrrec del capítol IV del programa pressupostari 112.90, Participació, Ciutadania i Xarxes Socials, línia de subvenció T0600000, amb una dotació pressupostària màxima de 100.000 euros.  
3. Els criteris d'avaluació seran els especificats en l'annex II d'estes bases.  
  
Tretze. Presentació de sol·licituds  
1. Les sol·licituds per a l'obtenció de les subvencions a què fa referència este títol es presentaran acompanyades, a més de la documentació establida amb caràcter general, de la següent que siga procedent:  
a) Si se sol·licita subvenció per a programes d'assistència social per als seus associats o altres valencians residents en l'exterior, els centres han d'aportar una memòria descriptiva dels programes d'assistència social realitzats durant l'exercici 2014.  
Hauran d'aportar igualment una memòria descriptiva dels programes que es projecten realitzar, i concretar els procediments de selecció de les persones que s'hagen tingut en compte, així com la seua identificació i la descripció de la seua situació d'escassesa, i aportar una llista de les persones que es veurien beneficiades per l'aplicació d'estos programes. Dins d'estes subvencions es podran preveure les referides a la manutenció o allotjament dels afectats (quan estos es realitzen en centres assistencials), medicaments, assistència sanitària i infortunis familiars d'extraordinària gravetat.  
b) Memòria descriptiva de les activitats culturals per a les quals se sol·licita la subvenció, amb les dades següents:  
- Títol de les activitats.  
- Actes a desenrotllar.  
- Dates i lloc de celebració.  
- Altres consideracions d'interés.  
c) Si se sol·licita subvenció per a la contractació de professors, es farà constar en la memòria descriptiva les dades següents:  
- Professor contractat, especificant la seua identificació i titulació.  
- Data i lloc de realització del curs.  
- Nombre d'hores lectives.  
- Nombre d'alumnes que seguixen les classes impartides.  
d) Si se sol·licita subvenció per a gastos de funcionament, es farà constar en el pressupost del centre la relació de tots estos gastos i la seua distribució per partides.  
  
2. Subvencions per a la creació, modernització o actualització de les seus i instal·lacions  
  
Catorze. Objecte i condicions  
1. L'objecte d'estes subvencions és potenciar la creació, modernització o actualització de les seus dels centres valencians a l'exterior de la Comunitat Valenciana, i donar especial prioritat a les amortitzacions de capital corresponents a préstecs, formalitzats amb anterioritat a la publicació oficial d'esta orde de convocatòria de subvencions.  
Serà necessari aportar el projecte tècnic de les obres quan la quantia de la subvenció siga igual o superior a 25.000 euros.  
2. La destinació de la subvenció, que podrà arribar fins a l'import total del seu cost l'any 2015, haurà de ser l'execució de les inversions que s'indiquen a continuació, en seus o instal·lacions preexistents o com a conseqüència de noves obertures:  
a) Amortitzacions de capital corresponents a préstecs formalitzats per a l'adquisició de la seu social, corresponents a gastos efectuats l'any 2015, amb els límits establits en l'article 31.6 de la Llei General de Subvencions.  
b) Obres de rehabilitació, condicionament i reforma de la seu social preexistent, en el cas de centres que disposen de seu pròpia, ja siga arrendada o en propietat.  
3. En el cas d'adquisició de béns immobles que tinguen la funció de nova seu social, o d'obres de rehabilitació, condicionament i reforma de la seu social preexistent en propietat, el beneficiari haurà de destinar l'immoble al fi de seu social del centre valencià en l'exterior per un període no inferior a quinze anys des de la data d'adquisició o de finalització de les obres de rehabilitació, condicionament i reforma de la seu, i estarà obligat, de conformitat amb l'article 31.4 de la Llei General de Subvencions, a inscriure esta circumstància, així com l'import de la subvenció concedida, en el registre públic corresponent. Així mateix, en l'escriptura de compravenda haurà d'indicar-se la procedència pública dels fons que han permés l'adquisició, incloent-hi una clàusula d'afectació del bé que supose una càrrega per al futur adquirent durant el temps que s'establisca esta obligació.  
  
L'incompliment d'estes obligacions serà causa de reintegrament de l'import de la subvenció concedida.  
  
Quinze. Finançament de les subvencions i criteris d'avaluació  
1. L'import d'estes subvencions serà finançat a càrrec del capítol VII del programa pressupostari 112.90, Participació, Ciutadania i Xarxes Socials, línia de subvenció T2398000, amb una dotació pressupostària màxima de 74.640 euros.  
2. Els criteris d'avaluació seran els especificats en l'annex II d'estes bases.  
  
Setze. Presentació de sol·licituds  
1. Les sol·licituds per a l'obtenció de les subvencions a què fa referència este títol es presentaran acompanyades, a més de la documentació establida amb caràcter general, dels documents següents:  
  
a) Còpia de l'escriptura de compravenda o contracte d'arrendament del local destinat a seu social.  
Quan la subvenció sol·licitada siga per a l'adquisició d'un immoble que tinga la funció de seu social, en l'escriptura de compravenda, degudament inscrita en el registre públic corresponent, haurà de constar la procedència pública dels fons, o part d'estos, que han permés l'adquisició, incloent-hi com a càrrega una clàusula d'afectació del bé al fi per al qual es va concedir durant el temps en què s'establisca l'esmentada obligació.  
b) Còpia de les factures proforma o del pressupost de rehabilitació corresponents a l'adquisició o reforma, rehabilitació o condicionament de la seu social.  
Quan la subvenció per a realitzar obres de rehabilitació siga de quantitat igual o superior a 25.000 euros, esta s'haurà de justificar per mitjà de certificat d'obra.  
c) En el cas d'amortitzacions de capital corresponents a préstecs formalitzats per a l'adquisició de la seu social, pla d'amortització anual de capital emés per l'entitat bancària concedent.  
  
  
  
ANNEX II  
Mètode per a la valoració de les subvencions  
  
S'atorga una puntuació a cada centre atenent els barems següents:  
  
  
a) Criteris comuns:  
1. Nombre de socis: fins a 50 punts, segons l'escala de valors següent:  
  
Nombre de socis Punts  
De 0 a 25 0  
De 26 a 100 5  
De 101 a 200 10  
De 201 a 300 15  
De 301 a 400 20  
De 401 a 500 25  
De 501 a 600 30  
De 601 a 700 35  
De 701 a 800 40  
De 801 a 900 45  
Superior a 901 50  
  
2. Incidència en captació de nous socis: 1 punt per cada nou soci, fins a un màxim de 10 punts.  
3. Antiguitat del centre: es considerarà a este efecte l'any des del qual el centre desenrotlla les seues activitats de forma ininterrompuda.  
  
Fins a 100 punts, segons l'escala de valors següent:  
  
Antiguitat del centre Punts  
Menys de 2 anys 0  
De 2 a 4 anys 10  
De 5 a 9 anys 20  
De 10 a 19 anys 40  
De 20 a 29 anys 60  
De 30 a 49 anys 80  
Mes de 49 anys 100  
  
b) Criteris específics:  
Gastos de funcionament i activitats (capítol IV)  
1. Interés social de les activitats i els projectes: fins a 500 punts. Es valorarà la memòria descriptiva dels programes d'assistència social realitzats durant l'exercici 2014 i les activitats previstes en 2015, segons el barem següent:  
  
Àmbits d'actuació Puntuació màxima  
Tercera edat Màxim 100 punts  
Infància i joventut Màxim 100 punts  
Actuacions contra la discriminació i la violència de gènere Màxim 100 punts  
Col·lectius en risc d'exclusió social Màxim 100 punts  
Persones amb discapacitat Màxim 100 punts  
  
  
  
2. Interés cultural de les activitats i els projectes: fins a 500 punts. Es valoraran les activitats de divulgació de la cultura valenciana que projecten celebrar els centres, i especialment la memòria de les activitats culturals valencianes realitzades durant l'exercici 2014, segons el barem següent:  
  
Àmbits d'actuació Puntuació màxima  
Llengua i literatura valencianes Màxim 125 punts  
Belles arts Màxim 125 punts  
Música i folklore valencians Màxim 125 punts  
Altres activitats culturals Màxim 125 punts  
  
  
Gastos d'inversió (capítol VII):  
1. Efectes que la inversió proposada pot representar per a la consolidació i millora de les condicions i el funcionament del centre valencià en l'exterior: fins a 900 punts, segons el barem. Es valoraran prioritàriament les amortitzacions de capital corresponents a préstecs formalitzats per a l'adquisició de seus socials de centres valencians a l'exterior amb anterioritat a la publicació oficial d'esta orde de convocatòria de subvencions.  
  
Inversió Puntuació màxima  
Quantia d'amortitzacions de préstecs per adquisició de seus Màxim 500 punts  
Rellevància de les actuacions de rehabilitació Màxim 400 punts  
  
  
2. Viabilitat de la inversió proposada: fins a 100 punts.  
  
c) Quantificació de l'import de la subvenció:  
Se suma el total de punts de tots els centres i s'assigna un valor a cada punt, que inicialment és x - per punt en el capítol IV, i x - en el capítol VII, i es dividix l'import total de la línia pressupostària pel nombre de punts. Eixe valor individual es multiplica pels punts de cada centre i s'obté la subvenció concedida a cada un d'estos.  
  
Si el càlcul presenta quantitats superiors a les sol·licitades per alguns dels centres, les quantitats sobrants se sumen i tornen a repartir-se entre els altres centres en proporció a la seua puntuació.